Wanneer die leuen ons waarheid word | Boodskap vir Vandag
Home » Julie » Wanneer die leuen ons waarheid word
Wanneer die leuen ons waarheid word
Posted on July 18, 2018 July 18, 2018 by adele lombaard
Ellende wag vir julle, skrifgeleerdes en Fariseërs, huigelaars! Julle is soos witgeverfde grafte, wat van buite mooi lyk, maar daarbinne vol doodsbeendere en allerhande onsuiwerheid is (Matteus 23:27).
Ek staan telkens verbaas wanneer mense, sommige selfs hoogs geleerde mense, mekaar in 'n hofgeding duidelik weerspreek. Iewers, so voel dit vir my, word die waarheid doelbewus verhul en lieg iemand openlik.
Of kan dit wees dat mense hulle eie leuens glo en selfs verbete daaraan vasklou as 'n eie en egte waarheid, en dit sonder enige gewete of 'n sweempie van skuldgevoelens?
Volgens sekere geleerdes is dit wel moontlik.
Dit gebeur wanneer mense so vervreem is van hulleself, so verstrik geraak het in hulle verwarde dubbelslagtigheid, dat die onderskeid tussen reg en verkeerd, tussen waar en onwaar, vir hulle vervaag en selfs verval. En hulle dan, ter wille van eiebelang en oorlewing, blindelings begin vasklou aan húlle herinnering, vertolking of weergawe van 'n gebeurtenis – selfs al is dit verdraai en leuenagtig.
Selfs al kom dit neer op selfbedrog.
Waarskynlik dra ons almal die kiem van hierdie gevaarlike dubbelslagtigheid in ons rond. Die kuns is om nie toe te laat dat die negatiewe in ons lewe so oorheersend raak dat dit alle normale en nugtere rede verdring en ons ons leuens as 'n onverbiddelike waarheid begin glo en verdedig nie.
So beland ons, meestal onbewustelik, in die geledere van die skynheilige Fariseërs.
O Here, bewaar my vandag van die gevaar van selfbedrog en skynheiligheid. Gee my 'n rein hart en vernuwe elke dag 'n bestendige gees in my binneste. Amen.